Դավիթ Սեդրակյան (ֆիզիկոս)

Անվան այլ կիրառումների համար տե՛ս՝ Դավիթ Սեդրակյան (այլ կիրառումներ)Դավիթ Մհերի Սեդրակյան (դեկտեմբերի 9, 1938(1938-12-09), Երևան, Հայկական ԽՍՀ, ԽՍՀՄ - դեկտեմբերի 1, 2019(2019-12-01), Երևան, Հայաստան), հայ ֆիզիկոս-տեսաբան և աստղաֆիզիկոս։ ՀՀ ԳԱԱ ակադեմիկոս (1990, թղթակից անդամ 1982-ից), ֆիզիկամաթեմատիկական գիտությունների դոկտոր (1972), պրոֆեսոր (1975)։ Սեդրակյանի աշխատությունները վերաբերում են ճառագայթման տեսության, գրավիտացիայի, և տեսական աստղաֆիզիկայի բնագավառներին։


== Կենսագրական ակնարկ ==
Դավիթ Սեդրակյանը ծնվել է Երևանում 1938 թ. դեկտեմբերի 9-ին։ 1956-1961 թթ. սովորել և ավարտել է Երևանի պետական համալսարանի ֆիզիկայի ֆակուլտետը։ 1964-1975 թթ. եղել է Երևանի պետական համալսարանի տեսական ֆիզիկայի ամբիոնի դոցենտ, 1975-1977 թթ.՝ Երևանի պետական համալսարանի տեսական ֆիզիկայի ամբիոնի պրոֆեսոր, 1977-1986 թթ.՝ Երևանի պետական համալսարանի ընդհանուր ֆիզիկայի ամբիոնի վարիչ, 1986-1990 թթ.՝ ՀԽՍՀ ԳԱ ակադեմիկոս-քարտուղար, 1990-1994 թթ.՝ ՀԽՍՀ ԳԱ (հետագայում ՀՀ ԳԱԱ) փոխնախագահ, 1994-2013 թթ.՝ Երևանի պետական համալսարանի ընդհանուր ֆիզիկայի ամբիոնի վարիչ, ՀՀ ԳԱԱ ֆիզիկայի և աստղաֆիզիկայի պրոբլեմների խորհրդատու նախագահ, 2013 թվականից ԵՊՀ Վ. Համբարձումյանի անվան Ընդհանուր ֆիզիկայի և աստղաֆիզիկայի ամբիոնի պատվավոր վարիչ, պրոֆեսոր։


== Գիտական գործունեության հիմանական ուղղությունները ==
Ուսումնասիրել է լիցքավորված մասնիկների դիֆրակցիոն ճառագայթումը։ Գտել է ձգողական դաշտը նկարագրող էյնշտեյնյան հավասարումների սակավաթիվ լուծումներից մեկը՝ առանցքասիմետրիկ լուծումը վակուումում, դրա հիման վրա ստեղծել պտտվող երկնային մարմինների տեսություն, որը կիրառել է պտտվող պոլիտրոպ աստղային մոդելների, սպիտակ թզուկների և բարիոնային աստղերի ֆիզիկական բնութագրերի հետազոտման համար։ Այդ տեսության արդյունքները հաստատել են, որ Էնթոնի Հյուիշի հայտնաբերած պուլսարները պտտվող նեյտրոնային աստղեր են։ Զբաղվել է նաև պուլսարներում գերհզոր մագնիսական դաշտերի առաջացման պրոբլեմով, մասնավորապես, առաջարկել է նեյտրոնների և պրոտոնների գերհոսելիության հատկության վրա հիմնված տեսական մեխանիզմ, որով բացատրվում է գերհզոր մագնիսական դաշտերի գոյությունը պուլսարներում։


=== Ոլորտներ ===
Աստղաֆիզիկա, քվանտային ֆիզիկա, մաթեմատիկական Ֆիզիկա, և այլն։


=== Հետաքրքիր տվյալներ ===
1982 թվականին եղել է ՀՀ ԳԱԱ երբևիցե ամենաերիտասարդ թղթակից-անդամը:


== Մանկավարժական գործունեություն ==
Դավիթ Սեդրակյանը գիտական աշխատանքը զուգակցում էր մանկավարժական գործունեության հետ։ Կարդում էր ընդհանուր ֆիզիկայի Էլեկտրականություն և մագնիսականության դասընթացը, ինչպես նաև մասնագիտացված դասախոսություններ գրավիտացիայից, աստղաֆիզիկայից։


== Գիտա-կազմակերպչական գործունեություն ==
2000-2017 թթ․ եղել է «Աստղաֆիզիկա» հանդեսի գլխավոր խմբագիրը։ Կազմակերպել է կոֆերանսներ։


== Պարգևներ ==
«Հայրենիքին մատուցած ծառայությունների համար» 1-ին աստիճանի մեդալ (2019)
Անանիա Շիրակացի մեդալ (1999)
Հայաստանի Լենինյան կոմերիտմիության մրցանակի դափնեկիր գիտության և տեխնիկայի բնագավառում (1970)


== Գրականություն ==
В Национальной академии наук Армении праздновали 50-летие международного журнала «Астрофизика»(հայ.) = ՀՀ գիտությունների ազգային ակադեմիայում շուքով նշվեց «Աստղաֆիզիկա» միջազգային հանդեսի հիմնադրման 50-ամյակը // Наука : газета НАН РА. — 2015. — Т. 286. — № 9. — С. 3.
Давид Седракян. Биобиблиография = Դավիթ Սեդրակյան. կենսամատենագիտություն / Сост. А. Айрапетян. — Ер.: изд-во Ереванского университета, 2012. — 147 с.
К 70-летию академика Д. М. Седракяна // Известия НАН РА. Физика. — 2009. — Т. 44. — № 1. — С. 73—74.
К 60-летию академика Д. М. Седракяна // Известия НАН РА. Физика. — 1999. — Т. 34. — № 1. — С. 60—61.
Седракян Давид Мгерович // Армянская советская энциклопедия / Виктор Амбарцумян. — Ер., 1984. — Т. 10. — С. 265. — 736 с.


== Ծանոթագրություններ ==


== Արտաքին հղումներ ==
Кананова Н. Генералов-академиков больше, чем аспирантов // Голос Армении : общественно-политическая газета. — 2014.
«Davit Sedrakian» (անգլերեն)։ Армянское астрономическое общество։ Վերցված է 2016 թ․ հունվարի 17 
«Դավիթ Սեդրակյանի լուսանկարը»։ www.ysu.am։ Վերցված է 2018 թ․ դեկտեմբերի 9